दूध के साथ लेने से बढ़ेगी इम्यूनिटी, मांसपेशियां-हडि्डयां होंगी मजबूत, गर्म पानी संग लेना खतरनाक
खसखस हर किचन में पाया जाता है लेकिन हम उसके गुणों के बारे में बहुत कम ही जानते हैं। रेसिपी के साथ-साथ इसे दवा के रूप में खूब इस्तेमाल किया जाता है।
ब्रेड हो या पेस्ट्री, करी हो या सलाद, खसखस सबका स्वाद बदल देता है। होली की गुजिया में पड़ने से लेकर बंगाल में खसखस की खीर बड़े चाव से खाई जाती है जिसे वहां पोस्तू या पोस्ता दाना भी कहते हैं। खसखस लगभग सबके किचन में पाया जाता है लेकिन हम उसके गुणों के बारे में बहुत कम ही जानते हैं। रेसिपी के साथ-साथ इसे दवा के रूप में खूब इस्तेमाल किया जाता है। इसमें इतने न्यूट्रिएंट्स होते हैं कि अगर रेगुलर खसखस खाया जाए तो कई बीमारियां पास भी नहीं फटकेंगी।
खसखस क्यों है खास, आज इस पर बात करते हैं।
खसखस के छोटे दानों में बड़े-बड़े गुण हैं। इसे कच्चा खाएं या भूनकर, दोनों सेहत के लिए ठीक है। इसमें प्रोटीन और फाइबर के साथ-साथ विटामिन और मिनरल्स भी भरपूर होते हैं।
तीन चम्मच खसखस से मिलती है 150 कैलोरी
तीन चम्मच यानी 28 से 30 ग्राम खसखस में वो सभी जरूरी न्यूट्रिएंट्स होते हैं जो हमारे शरीर को चाहिए। इसमें फाइबर, कैल्शियम, मैग्नीशियम और जिंक होता है। जबकि कोलेस्ट्रॉल नहीं होता। हर दिन तीन चम्मच भी खसखस ली जाए तो हमारे शरीर को 150 कैलोरी एनर्जी मिलती है।
आगे बढ़ने से पहले इस पोल में अपनी राय देते जाइए
कोलेस्ट्रॉल कम करने के लिए खसखस खाएं
डाइटीशियन डॉ. विजयश्री प्रसाद बताती हैं कि यदि आपको कोलेस्ट्रॉल की शिकायत है तो हर दिन सीमित मात्रा में खसखस खा सकते हैं। तीन चम्मच खसखस में ही 25% फाइबर होता है। इससे ब्लड में LDL (लो डेंसिटी लिपोप्रोटीन) की मात्रा को कम किया जा सकता है। LDL को बैड कोलेस्ट्रॉल भी कहते हैं। खसखस में मौजूद फाइबर कोलेस्ट्रॉल को कम करता है। कोलेस्ट्रॉल कम होगा तो हृदय से जुड़ी बीमारियों का रिस्क भी कम होगा।
ज्यादा खाने की आदत छूटती है 
कई लोगों को हमेशा कुछ न कुछ खाने की आदत होती है। वे ओवरईटिंग के शिकार होते हैं। अगर ओवरईटिंग कम करना चाहते हैं तो खसखस खाना शुरू कर दीजिए। खसखस खाने से एक अलग तरह की संतुष्टि मिलती है। पेट भरा-भरा महसूस होता है।
दूध में खसखस मिलाकर पिएं
दिन भर की थकान दूर करनी है तो दूध में मिलाकर खसखस पिएं। चूंकि खसखस में प्रोटीन और कैल्शियम भरपूर मात्रा में होता है इसलिए शरीर को इंस्टैंट एनर्जी मिलती है। अनिद्रा और सिर भारी रहने पर भी खसखस लाभ पहुंचाता है। डॉ. विजयश्री प्रसाद बताती हैं कि दूध में खसखस मिलाकर पीने से हमारी इम्यूनिटी मजबूत होती है। इससे शरीर में खून की कमी दूर होने के साथ ही पेट में गैस बनने या कब्ज की शिकायत में भी आराम मिलता है। हालांकि दूध में किस मात्रा में खसखस मिलानी है यह डॉक्टर की सलाह पर ही करना चाहिए।
दांत और हडि्डयां होती हैं मजबूत
खसखस में कैल्शियम भरपूर होता है। इसे रेगुलर खाने से दांत और हडि्डयां मजबूत बनती हैं। महज 30 ग्राम खसखस में ही किसी व्यक्ति को मिलने वाले कैल्शियम का 35% पूरा हो जाता है। कैल्शियम मिलने से मांसपेशियां स्ट्रांग होती हैं।
मुंह के छाले होते हैं ठीक
कई लोगों को पेट में गैस बनने या कब्ज बनने की शिकायत होती है। इस गैस की वजह से मुंह में छाले भी पड़ जाते हैं। खसखस में जिंक होता है जो बैड बैक्टीरिया और वायरस से हमारे शरीर को बचाता है। अगर मुंह में छाले पड़ जाएं तो खसखस खाना फायदेमंद होता है। कई बार मुंह का स्वाद बिगड़ जाता है कुछ भी खाने पर अच्छा नहीं लगता, तब खसखस खाने से मुंह का स्वाद बदल जाता है।
अधिक मात्रा में खाने से नुकसान
खसखस को अधिक मात्रा में खाने से कई तरह के रिस्क भी होते हैं। खसखस अफीम के पौधे से निकलता है। इसलिए इसमें ओपियॉड कंपाउंड होते हैं। यूरोपियन फूड सेफ्टी अथॉरिटी के अनुसार, पकाकर खाने से 90% तक ये कंपाउंड खत्म हो जाते हैं। फिर भी सीमित मात्रा में ही खसखस खाना चाहिए। शरीर के वजन के हिसाब से खसखस खाने की क्वांटिटी निर्धारित कर सकते हैं। जैसे कोई 70 किलो का है तो उसे एक बार में 7 चम्मच से ज्यादा खसखस नहीं खाना चाहिए।
अगर लंबे समय से खसखस का इस्तेमाल कर रहे हों तो इसके एडिक्ट हो सकते हैं। इस पर निर्भर होने से यह नशे का काम करने लगता है।
बच्चों और प्रेग्नेंट वुमन को खसखस नहीं देना चाहिए, क्योंकि इसके साइड इफेक्ट्स हो सकते हैं। कई बार इससे एलर्जी हो सकती है, आंखों में परेशानी हो सकती है।
पानी में उबालकर पीना हो सकता है जानलेवा
डॉ. विजयश्री प्रसाद बताती हैं कि कई बार लोग खसखस को पानी में घंटों भिगोकर रखते हैं। अगर इसे उबालते हैं इसमें मौजूद मॉर्फिन और कुछ अन्य ओपियॉड्स पानी में आ जाते हैं। यह हमारे लिए जानलेवा हो सकता है। ज्यादा मात्रा में अगर इसका सेवन किया जाए आंतों में ब्लॉकेज हो सकता है।
कैसे खाएं खसखस
खसखस को सीमित मात्रा में कच्चा भी खा सकते हैं। इसे हल्का भूनकर या पीसकर खाया जा सकता है। दूध, ड्राई फ्रूट्स के साथ खसखस मिलाकर पिएं तो बहुत फायदा होता है। सलाद पर ग्राइंड किए हुए खसखस को मिलाकर खाएं। इसी तरह ब्रेड, पिज्जा पर भी खसखस डालकर खाया जा सकता है।
डिस्क्लेमर- इस लेख में डाइट और न्यूट्रिएंट्स के आधार पर जानकारी दी गई है। इन पर अमल करने से पहले एक बार विशेषज्ञ से सलाह लें।